recursal/SuperWikiNEXT-32B huggingface dataset:
**דזמונד טרמיין מייסון** (באנגלית: **Desmond Tremaine Mason**; נולד ב-11 באוקטובר 1977) הוא כדורסלן עבר אמריקאי, אשר שיחק בליגת ה-NBA בין השנים 2000–2009. ממוצעיו הכוללים לאורך הקריירה הם 12.1 נקודות, 4.5 ריבאונדים ו-1.6 אסיסטים למשחק.

קריירת מכללות
-------------

מייסון נולד וגדל בעיר וקסהאצ'י (אנ') שעל יד דאלאס, טקסס. בין השנים 1996–2000 למד באוניברסיטת המדינה של אוקלהומה, וב-4 עונותיו בקבוצת הכדורסל שלה קלע 13.2 נקודות והוריד 6.2 ריבאונדים בממוצע למשחק. בעונת 1999/2000 קלע 18.0 נקודות למשחק והוביל את קבוצתו לשלב רבע גמר טורניר אליפות המכללות ("Elite Eight"), בו הודחה על ידי אוניברסיטת פלורידה של מייק מילר ויודוניס האסלם. בסיום אותה עונה נבחר לחמישיית העונה של מחוז ה-"Big 12".

קריירת משחק
-----------

בדראפט ה-NBA‏ 2000 נלקח מייסון בבחירה ה-17, על ידי סיאטל סופרסוניקס. במהלך עונת הרוקי שלו זכה בתחרות ההטבעות ב-2 וחצי עונותיו בסיאטל שימש בעיקר כשחקן ספסל, וקלע כ-10.4 נקודות בממוצע למשחק.

בפברואר 2003 הועבר יחד עם גארי פייטון למילווקי באקס, בתמורה לריי אלן, רונלד מארי וקווין אולי. עד לסיום עונת 2004/2005 הציג יכולת שיא במילווקי, עם ממוצע של 15.7 נקודות למשחק.

לקראת עונת 2005/2006 נשלח בטרייד לניו אורלינס הורנטס בתמורה לג'מאל מגלור. בשתי עונותיו עם ההורנטס שימש כשחקן חמישייה קבוע וקלע 12.3 נקודות למשחק.

ביולי 2007 חתם מייסון על חוזה לשנתיים במילווקי באקס, ולאחר עונה אחת הועבר לאוקלהומה סיטי ת'אנדר כחלק מטרייד משולש בו הייתה מעורבת גם קליבלנד קאבלירס. לקראת עונת 2009/2010 חתם על חוזה בסקרמנטו קינגס, אך כבר לאחר 5 משחקים שוחרר מהקבוצה ולמעשה פרש ממשחק, בגיל 32. ב-3 מתוך 9 עונותיו המלאות ב-NBA העפילו קבוצותיו של מייסון לשלב הפלייאוף, ובכולן הודח כבר בסיבוב הראשון.

קישורים חיצוניים
----------------

ויקישיתוף מדיה וקבצים בנושא **דזמונד מייסון** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות ה-NBA של מייסון, באתר basketball-reference.com
2. ↑  סטטיסטיקות המכללות של מייסון, באתר sports-reference.com
3. ↑  רשימת הנבחרים בדראפט 2000, באתר basketball-reference.com
4. ↑  מילווקי מצרפת את פייטון ומייסון, באתר ESPN,‏ 20 בפברואר 2003
5. ↑  מייסון נשלח בטרייד לניו אורלינס, באתר ESPN,‏ 31 באוקטובר 2005
6. ↑  מייסון נשלח בטרייד לאוקלהומה סיטי, באתר oklahoman.com,‏ 13 באוגוסט 2008
7. ↑  סקרמנטו משחררת את מייסון, באתר thesportsdaily.com,‏ 5 בנובמבר 2009
**מאק קלווין** (באנגלית: **Mack Calvin**; נולד ב-27 ביולי 1947) הוא כדורסלן עבר אמריקאי, אשר שיחק בליגות ה-ABA וה-NBA בין השנים 1969–1981. לאורך 7 עונותיו ב-ABA השתתף 5 פעמים במשחק האולסטאר, ורשם ממוצעים כוללים של 19.9 נקודות, 5.8 אסיסטים ו-3.1 ריבאונדים למשחק.

בשנת 1997 נבחר לאחד מ-30 חברי קבוצת כל הזמנים של ה-ABA.

קריירת מכללות
-------------

קלווין נולד בעיר פורט וורת' שבטקסס, ובשנת 1965 החל ללמוד ב"מכללה הקהילתית לונג ביץ'". שנתיים לאחר מכן עבר לאוניברסיטת דרום קליפורניה, ובשתי עונותיו בקבוצת הכדורסל של האוניברסיטה (USC Trojans) קלע 12.3 נקודות בממוצע למשחק.

קריירת משחק מקצועית
-------------------

בדראפט ה-NBA‏ 1969 נבחר קלווין על ידי לוס אנג'לס לייקרס בבחירה ה-187, אולם בחר לשחק עבור קבוצת לוס אנג'לס סטארס מליגת ה-ABA. בעונתו היחידה עם הסטארס קלע 16.8 נקודות בממוצע למשחק, והוביל את הקבוצה למעמד גמר ה-ABA, בו הפסידה מול אינדיאנה פייסרס (2–4).

בין השנים 1970–1972 שיחק עבור קבוצת הפלורידיאנס, במדיה רשם ממוצעים של 24.1 נקודות ו-6.7 אסיסטים למשחק, ובשתי העונות הבאות קלע 17.7 נקודות למשחק עבור קרוליינה קוגרס, תחת המאמן לארי בראון.

בעונת 1974/1975 השתתף במשחק האולסטאר של ה-ABA בפעם החמישית בקריירה, ונבחר לחמישיית העונה בפעם השלישית, לאחר שהוביל את כל שחקני הליגה בממוצע אסיסטים למשחק (7.7) ובאחוזי קליעה מקו העונשין (89.6%). בסיום אותה עונה, בה שיחק בדנוור נאגטס, ניצב במקום השלישי בהצבעות לפרס ה-MVP של העונה (אחרי ג'וליוס ארווינג וג'ורג' מקגיניס שחלקו את הפרס). בעונת 1975/1976 קלע 19.4 נקודות למשחק עבור וירג'יניה סקוויירס, אשר סיימה במקום השביעי והאחרון בליגה.

את קריירת המשחק ב-ABA סיים במקום השמינית בתולדות הליגה בנקודות (10,620), במקום השני באסיסטים (3,067) ובמקום הראשון בקליעות עונשין (3,554).

לקראת עונת 1976/1977 עבר לשחק בלוס אנג'לס לייקרס מליגת ה-NBA. ב-4 עונותיו בליגה שיחק עבור 5 קבוצות שונות, והעמיד ממוצעים כוללים של 7.0 נקודות ו-2.5 אסיסטים למשחק.

קריירת אימון
------------

בעונת 1975/1976, בעודו שחקן וירג'יניה סקוויירס, שימש קלווין לתקופה קצרה גם כמאמן הקבוצה, בין פיטוריו של אל ביאנקי לבין מינויו של ביל מוזלמן. בכל ששת משחקי הקבוצה תחת קלווין הפסידו הסקוויירס בפער ממוצע של כ-17 נקודות.

בין השנים 1987–1992 שימש כעוזר מאמן במילווקי באקס (תחת דל האריס) ובלוס אנג'לס קליפרס (תחת מייק שולר ולארי בראון). בעונת 1991/1992 שימש כמאמן הראשי של הקליפרס במשך שני משחקים, בין פיטוריו של שולר לבין מינויו של בראון.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של קלווין ב-ABA וב-NBA, באתר basketball-reference.com
2. ↑  מאק קלווין, באתר remembertheaba.com
3. ↑  הסטטיסטיקות של קלווין בליגת המכללות, באתר sports-reference.com
4. ↑  רשימת הנבחרים בדראפט 1969, באתר basketball-reference.com
5. ↑  כל מה שלייקרס: מאק קלווין, באתר לוס אנג'לס טיימס, 14 בפברואר 2011
6. ↑  סטטיסטיקות האימון של קלווין ב-ABA וב-NBA, באתר basketball-reference.com
**מוריס ראסל פיטרסון הבן** (באנגלית: **.Morris Russell Peterson Jr**; נולד ב-26 באוגוסט 1977) הוא כדורסלן עבר אמריקאי, אשר שיחק בליגת ה-NBA בין השנים 2000–2011. ממוצעיו הכוללים לאורך הקריירה הם 10.7 נקודות, 3.5 ריבאונדים ו-1.5 אסיסטים למשחק.

קריירת מכללות
-------------

פיטרסון נולד בעיר פלינט שבמישיגן, ובשנת 1995 החל ללמוד באוניברסיטת המדינה של מישיגן. בעונת 1998/1999 הוביל את קבוצת הכדורסל של האוניברסיטה לפיינל פור טורניר אליפות המכללות, אליו העפילה לראשונה מזה 20 שנה, כשהוליך את קלעיה עם 13.6 נקודות בממוצע למשחק. במשחק חצי הגמר הפסידה מישיגן מול אוניברסיטת דיוק, בתוצאה 62–68. בעונת 1999/2000 קלע פיטרסון 16.8 נקודות למשחק, זכה בתואר שחקן העונה של "מחוז Big Ten" והצעיד את קבוצתו לזכייתה השנייה אי פעם בטורניר אליפות המכללות. פיטרסון הוביל את קלעי קבוצתו בכל ארבעת המשחקים האחרונים של העונה, כולל תצוגה של 21 נקודות במשחק הגמר מול אוניברסיטת פלורידה.

קריירת משחק
-----------

### טורונטו ראפטורס

בדראפט ה-NBA‏ 2000 נלקח פיטרסון בבחירה ה-21, על ידי טורונטו ראפטורס. כבר במהלך עונת הרוקי קיבע את מעמדו כשחקן חמישייה קבוע, ובסיומה נבחר לחמישיית הרוקיז של העונה לאחר שקלע 9.3 נקודות בממוצע למשחק. ב-6 העונות הבאות היה אחד השחקנים המובילים של הראפטורס, ואחד מקלעי השלשות הבולטים ב-NBA, עם ממוצעים של 12.4 נקודות ו-1.6 שלשות למשחק.

אחד הרגעים הזכורים ביותר מהקריירה של פיטרסון הגיע במשחק מול וושינגטון ויזארדס ב-30 במרץ 2007; כאשר קבוצתו ביתרון 109–106, עם כ-3 שניות לסיום המשחק, תפס שחקן הוויזארדס מייקל ראפין את הכדור וזרק אותו באוויר, בניסיון לבזבז את הזמן שנותר עד לסיום המשחק. לרוע מזלו, פיטרסון תפס את הכדור כשנייה אחת לסיום, וקלע שלשה אשר שלחה את המשחק להארכה. בסופו של דבר ניצחה טורונטו בתוצאה 123–118.

בעת עזיבתו את הראפטורס בשנת 2007, הוביל פיטרסון את שחקני המועדון במספר משחקים (542) ובמספר שלשות (801) בקבוצה, וניצב במקום השני בנקודות (6,498), אחרי וינס קרטר.

### ניו אורלינס ואוקלהומה סיטי

לקראת עונת 2007/2008 חתם פיטרסון על חוזה ל-4 עונות בניו אורלינס הורנטס, עבור כ-23 מיליון דולר. בשלוש עונותיו בניו אורלינס פתח ב-124 מתוך 165 המשחקים בהם שותף, וקלע 6.8 נקודות בממוצע למשחק. ביוני 2010 הועבר בטרייד לאוקלהומה סיטי ת'אנדר, במדיה שיחק ב-4 משחקים בלבד. בפברואר 2011 נשלח בטרייד לשארלוט בובקאטס, ממנה שוחרר כעבור 4 ימים מבלי ששיחק במדיה.

קישורים חיצוניים
----------------

ויקישיתוף מדיה וקבצים בנושא **מוריס פיטרסון** בוויקישיתוף
* מוריס פיטרסון, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות ה-NBA של פיטרסון, באתר basketball-reference.com
2. ↑  סטטיסטיקות המכללות של פיטרסון, באתר sports-reference.com
3. ↑  סטטיסטיקות משחק גמר אליפות המכללות 2000, באתר sports-reference.com
4. ↑  רשימת הנבחרים בדראפט 2000, באתר basketball-reference.com
5. ↑  פיטרסון שולח את המשחק להארכה, בערוץ היוטיוב של ה-NBA,‏ 2 באפריל 2007
6. ↑  פיטרסון מסכם על חוזה בניו אורלינס, באתר ESPN,‏ 24 ביולי 2007
7. ↑  פיטרסון נשלח בטרייד לת'אנדר, באתר ESPN,‏ 8 ביולי 2010
8. ↑  שארלוט בובקאטס משחררת את פיטרסון, באתר הקבוצה, 28 בפברואר 2011

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2011030900
* VIAF: 168074246
* WorldCat: lccn-no2011030900

 |
**תריסן מגושם** (שם מדעי: *Triops cancriformis*) הוא מין של סרטן ממשפחת הסרטנים המסננים. לתריסן שריון המשמש כמעין "תריס" המגן על חלק גופו העליון ומכאן שמו.

תיאור מורפולוגי
---------------

צבעו חום אדמדם בקצה בטנו שני זיפים באורך של כ-3.5 ס"מ. בקדמת גופו מעל המגן זוג עיניים פשוטות המסוגלות להבחין בין אור וצל. בחלקו הונטרלי גפיים דקות מרובות המשמשות לשחייה במים איסוף מזון ונשימה. אורכו הכולל של התריסן כ-6 ס"מ.

אורח חיים
---------

התריסן מתקיים בשלוליות חורף ומקווי מים מתוקים. הוא חי סמוך לקרקעית בתנאים של חוסר חמצן וניזון מרקבובית של צמחים מתים ויצורים זעירים אותם הוא חופר מהבוץ בעזרת רגליו. צבעו האדמדם נובע מריכוז גבוה של המוגלובין בגופו המאפשר לו לחיות בתנאים של חוסר חמצן. הצבע משמש גם כהסוואה בסביבה הבוצית.

התריסן הוא הרמפרודיט. בתנאים אופטימליים אין ביטוי של האיברים הזכריים ומתרחשת רביית בתולין. כאשר הבריכה מתחילה להתייבש בתנאי עקה מופיעים זכרים המפרים את הנקבות. במקרה זה הנקבות מטילות ביצי קיימא בעלות קליפה עבה העמידות למשך שנים. 

כשהבריכה מתייבשת הביצים נישאות על ידי הרוח או על ידי בעלי חיים בעיקר ציפורי מים המשמשים כנשאים למקוי מים אחרים שם הם בוקעות, מגיעות לבגרות מינית בתוך כשבועיים ומתחילות מחזור חיים חדש.

תיעוד מאובנים ותפוצה
--------------------

על סמך מאובנים שנמצאו ניתן להעריך את גילו של התריסן בכ-200 מיליון שנה בהם לא עבר שום שינוי משמעותי ולמעשה, ניתן להגדירו כמאובן חי. 
התריסן נפוץ על פני המרחב שבין אירופה למזה"ת (כולל ישראל) ועד הודו כאשר בחלקן הוא מצוי בסכנת הכחדה עקב ייבוש שלוליות החורף בשל פיתוח אורבני וחקלאי.

קישורים חיצוניים
----------------

ויקישיתוף מדיה וקבצים בנושא **תריסן מגושם** בוויקישיתוף
* תריסן מגושם, באתר ITIS (באנגלית)
* תריסן מגושם, באתר NCBI (באנגלית)
* תריסן מגושם, באתר Animal Diversity Web (באנגלית)
* תריסן מגושם, בבסיס הנתונים ARKive (באנגלית)
* תריסן מגושם, באתר האנציקלופדיה של החיים (באנגלית)
* תריסן מגושם, באתר GBIF (באנגלית)
* ארז ארליכמן, תעלומה: איך הגיע סרטן זעיר ונדיר לערבה?, באתר ynet, 11 באוגוסט 2013
* מתן יעקב, התריסן המגושם שהתגלה לראשונה בישראל, באתר N12, ‏10 בפברואר 2022

הערות שוליים
------------

1. ↑  Wayback Machine, web.archive.org, ‏2008-10-07

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"תריסן מגושם"**.
**טיילור באטל** (באנגלית: **Talor Battle**; נולד ב-16 בספטמבר 1988) הוא כדורסלן אמריקאי המשחק, נכון לעונת 2016/2017 בקבוצת אטומרומו. גובהו 1.83 מ' והוא משחק בעמדת הרכז.

ביוגרפיה
--------

באטל נולד בהאריסברג וגדל באולבני. הוא שיחק כדורסל בנבחרת של בית הספר התיכון שלו, וב-2007 החל ללמוד באוניברסיטת המדינה של פנסילבניה ושיחק בנבחרת הכדורסל שלה באזור עשר הגדולות של ליגת ה-NCAA. בעונתו הראשונה בקבוצה העמיד ממוצעים של 10.2 נקודות למשחק ב-30.2 דקות. בעונה השנייה קלע 16.7 נקודות בממוצע למשחק, ב-37.4 דקות, ונבחר לחמישייה הראשונה של הליגה. בעונה השלישית הוביל את קבוצתו בנתוני הקליעה (18.5 נקודות למשחק), הכדורים החוזרים (5.3 במשחק), האסיסטים (4.2 במשחק) והחטיפות (1.1 במשחק), ונבחר לחמישייה השנייה של הליגה. בעונתו האחרונה בפנסילבניה, קלע 20.2 נקודות בממוצע למשחק.

באטל במדי הפועל תל אביב
לאחר שלא נבחר בדראפט ה-NBA ב-2011, הצטרף לשולה באסקט מליגת העל הצרפתית. לאחר חודשים ספורים עזב את הקבוצה ועבר לטלקום בון מליגת העל הגרמנית בכדורסל. בסוף העונה שיחק במדי לוס אנג'לס קליפרס בליגת הקיץ של ה-NBA, אך לא צורף לשורותיה, ובעונת 2012/2013 הצטרף לאורלנדינה בסקט מהליגה האיטלקית השנייה. בעונת 2013/2014 הצטרף לבלפיוס מונס-אנו מליגת העל הבלגית. בסיום העונה נבחר על ידי מאמני הליגה לשחקן הטוב ביותר בליגה. הוא שיחק במדי בלפיוס גם בעונת 2014/2015, ובסיום העונה הצטרף להפועל תל אביב, שבה שיחק במשך מחצית עונה, ותבע בהצלחה את הקבוצה עקב שחרורו באופן חד צדדי במהלכה. בעונה הבאה עבר לאטומרומו ההונגרית.

בנבחרת ארצות הברית
------------------

באטל שיחק בסגל נבחרת הסטודנטים של ארצות הברית באוניברסיאדה שנערכה בבלגרד ב-2009, וזכה עמה במדליית ארד.

קישורים חיצוניים
----------------

ויקישיתוף מדיה וקבצים בנושא **טיילור באטל** בוויקישיתוף

* פרופיל, באתר Sports-Reference
* פרופיל, באתר eurobasket
קו החוף ליד קאלה סונה בפורמנטרה
**פורמנטרה** (בקטלאנית ובספרדית: **Formentera**; הגייה קטלאנית: [furmənˈteɾə], הגייה ספרדית: [formenteɾa]) הוא אי ספרדי באיי האורן (האיים הפיטיוסיים) הממוקם דרומית לאי איביזה בים התיכון. קבוצת איים זו היא חלק מארכיפלג האיים הבלאריים המהווים קהילה אוטונומית בספרד. שטחו הוא 83.24 קילומטר מרובע והנקודה הגבוהה ביותר נמצאת בגובה 119 מטר מעל פני הים. אוכלוסיית האי מונה כ-12,000 איש וצפיפותו היא 129.23 לקמ"ר. באי נמצאת העיירה פורמנטה וכמה כפרים מסביבה.

לחופים הלבנים של פורמנטרה אי אפשר להגיע במטוס, אלא אך ורק בסירה מאיביזה, מה שתורם לתחושת השלווה והבידוד מהעולם העוטפת את התייר המבקר במקום.

גאוות האי היא על צלילותם התמידית של מי הים, תוצאה של מאמץ שימור סביבתי מודע. בזכות המודעות הסביבתית בפרמנטרה, האיזון הטבעי בחופים לא הופר מעולם, ולכן לא נגרם נזק לאוכלוסיית עשבי הים posidonia prairie, הסופחים אליהם לכלוך ומרככים את השפעות גלי הים.

בין העשבים שוחים מגוון יצורי ים קטנים - תמנונים, דגיגים וסרטנים - וצלילות המים הופכת את הישיבה על הסלעים לספארי תת-מימי בזעיר אנפין. הצמחים והמים הצלולים כה איקוניים, עד שהוכרזו כאתר מורשת עולמית על ידי אונסק"ו. פרמנטרה מציע לתיירים 20 ק"מ של חופים לבנים ומים צלולים, מסעדות טובות והרבה שלווה.

אופיו המיוחד של האי משך אליו מגוון אמנים ובעלי מלאכה שקבעו בו את מושבם, ומציעים עתה מגוון יצירות, תכשיטים ועיצובים מקוריים לתיירים המזדמנים לאיים הבלאריים.

מעריכים כי שמו של האי נובע מהמילה הלטינית frumentarium, שמשמעותה "אסם". האי נכבש על ידי קרתגו ולאחר מכן הועבר לרומא העתיקה. במהלך שקיעת האימפריה הרומית, האי עבר לוויזיגותים, הביזנטים, הוונדלים, והערבים. האי נכבש על ידי הקטלונים, וסופח לממלכת ארגון, ומאוחר יותר הפך לחלק מממלכת מיורקה.

פורמנטרה ידוע ברחבי אירופה הודות לחופים הלבנים הרבים ולעובדה ששיזוף בעירום מותר ברובם, ועל כן מהווה יעד תיירות פופולרי בחודשי הקיץ.

החופים העיקריים הם:

* סס אילטס
* סאס אילטס
* פלאיה דה סאלגה
* קאלה סונה
* פלאיה דה לוונט

הגישה לפורמנטרה היא רק בדרך הים. ספינות לפורמנטרה יוצאות מאיביזה, כל חצי שעה בעונת התיירות. בעונה זו יש גם ספינות היוצאות מספרד היבשתית.

ראו גם
------

* איביזה

קישורים חיצוניים
----------------

ויקישיתוף מדיה וקבצים בנושא **פורמנטרה** בוויקישיתוף
* 
* מריאט כהן‏, פורמנטרה, ספרד: האי הכי טוב לאפטר פארטי ורחצה בעירום, באתר וואלה!‏, 25 באפריל 2018

הערות שוליים
------------

1. ↑  מטרופוליס, YNET חופש, באתר ynet, 17 באוגוסט 2013
2. ↑  Leon Beckenham, culture trip, The Most Beautiful Beaches in Formentera, ‏22-11-2017

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11973966f (data)
* GND: 4017869-9
* MusicBrainz: b23d1a14-c20f-4712-975d-99678433f903
* NKC: ge129151
* VIAF: 236340065
* WorldCat (עם VIAF): 236340065

 |
**סטארפלסט תעשיות בע"מ** המוכרת בשם המקוצר "**סטארפלסט**" היא חברה פרטית ישראלית שמייצרת מוצרי צריכה מפלסטיק. החברה מעסיקה כ-650 עובדים בשני מפעלים: האחד בישראל (כ-350 עובדים) והשני ביוסטון, טקסס (כ-300 נוספים).

היסטוריה
--------

החברה נוסדה בשנת 1967 על ידי סניור שוורץ. מפעל הייצור הראשון שלה הוקם במגדל העמק. החברה התרחבה בתחילת שנות ה-90 של המאה ה-20 ועברה לאזור התעשייה אלון תבור. בהמשך הצטרפו לעסק המשפחתי ילדיו של שוורץ - יוסי, איריס ודני. סטארפלסט הייתה מראשוני יצואני מוצרי הפלסטיק בישראל וזכתה להכרה עם קבלת פרס "יצואן מצטיין" מראש הממשלה דאז מנחם בגין ב-1977. החברה היא בין היצואנים הגדולים בארץ וקיבלה בשנת 2013 פרס יצואן מצטיין מנמל חיפה.

בשנת 2005 פרצה שרפה באתר הייצור באלון תבור וכילתה את רוב המפעל. בין השנים 2006–2007 החברה עסקה בשחזור והקמה מחדש של המפעל. בשנת 2008 קיבל סניור שוורץ, מייסד המפעל, את פרס ישראל להתאחדות התעשיינים.

בשנת 2012 פרש סניור שוורץ מניהול החברה וקיבל תפקיד כבוד של נשיא, עת העביר את הניהול לילדיו. בשנת 2017, לאור הגדלת מכירות משמעותית בארצות הברית, הוקם ביוסטון אתר יצור נוסף.

בשנת 2014 סטארפלסט אמצה את בית זינגר, בית לילדים בני 5–18 שהורחקו מבתיהם בכוח צו בית משפט. החברה היא אחד מהמעסיקים הגדולים בישראל של בעלי צרכים מיוחדים, כאשר הם מהווים כעשרים אחוז מעובדי הייצור. על כך, קיבלה החברה ציון לשבח מטעם עמותת מעלה - עסקים מנהיגים אחריות חברתית בשנת 2015 על קליטת עובדים עם מוגבלות.

קישורים חיצוניים
----------------

* אתר החברה

הערות שוליים
------------

1. ↑  היצואנים במרכז: 25 היצואנים הגדולים של נמל חיפה התכנסו למפגש השלישי של כנס פורום היצואנים הבכירים, לדיאלוג שכולו שיתוף פעולה ודיון בהרחבת אפשרויות היצוא
2. ↑  שריפת ענק כילתה מפעל פלסטיק ליד עפולה, באתר ynet, 2 בנובמבר 2005
3. ↑  עמיר קורץ, "ברמן בת"א מכובד יותר מעובד תעשייה?", באתר כלכליסט - www.calcalist.co.il, ‏2008-08-12
4. ↑  ברכות לזוכים באות הגיוון בעסקים ע"ש דב לאוטמן 2015, באתר מעלה, ‏2015-06-08
**לין טרנס גריר הבן** (באנגלית: **.Lynn Terence Greer Jr**; נולד ב-23 באוקטובר 1979 בפילדלפיה, פנסילבניה) הוא כדורסלן עבר אמריקאי. גובהו 1.88 מטר והוא שיחק בעמדות הגארד.

קורות חיים
----------

גריר נולד וגדל בדרום מערב פילדלפיה, ושיחק בצעירותו מול שחקני NBA נוכחיים, כדוגמת קובי בראיינט, ג'מיר נלסון, רונלד מארי, ראשיד וולאס, ריצ'רד המילטון, מאליק רוז, מאליק אלן וקוטינו מובלי. הוא שימש את אוניברסיטת טמפל כאשר שיחק עבור קבוצת הכדורסל של המכללה, "טמפל אוולס", תחת אימונו של ג'ון צ'אניי. בעונתו האחרונה בקבוצה, הוא העמיד ממוצעים של 39.7 דקות למשחק והוביל את הקבוצה עם 23.2 נקודות למשחק, כולל שיא קריירה של 47 נקודות בניצחון 67-70 על מכללת ויסקונסין. הוא הוביל את טמפל לשלב שמונה האחרונות בטורניר המכללות, שם היא הפסידה למישיגן סטייט.

לפני קריירת ה-NBA שלו, גריר שיחק באופן מקצועני בליגה האיטלקית, הליגה הרוסית, הליגה הפולנית והליגה היוונית, ובקבוצת "גרינוויל גרוב" מליגת הפיתוח של ה-NBA. ב-2004, עת שיחק בסלאסק וורוקלאב הפולנית, הוא זכה בתואר מלך הסלים של היורוליג. ביולי 2006 הוא חתם בקבוצת ה-NBA מילווקי באקס, במדיה שיחק לפני פתיחת עונת 2003.

בשל תפקידו המוגבל במילווקי, גריר החליט לעבור לאולימפיאקוס היוונית, וחתם על חוזה לשנתיים בקבוצה ב-24 בספטמבר 2007. בעונת 2007/08 של ליגת העל היוונית, הוא קלע בעונה הסדירה 12.4 נקודות בממוצע למשחק ב-24.1 דקות. בפלייאוף הוא שיחק ב-12 משחקים, במהלכם קלע 14.9 נקודות ומסר 2.7 אסיסטים בממוצע למשחק. ב-19 משחקים במסגרת היורוליג הוא העמיד ממוצעים של 16.3 נקודות ו-3.6 אסיסטים למשחק.

בספטמבר 2009 עבר גריר לקבוצת פנרבחצ'ה אולקר מהליגה הטורקית.

ביוני 2015, בגיל 35, הודיע גריר על פרישה ממשחק.

גריר הוא בנו של לין גריר האב, כדורסלן שנבחר בסיבוב ה-11 (המקום ה-170 הכללי) בדראפט ה-NBA ‏1973, ושל אלמה גריר. דודנו הוא שדר הרדיו של בוסטון דויד אנדרסון.

קישורים חיצוניים
----------------

ויקישיתוף מדיה וקבצים בנושא **לין גריר** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר היורוליג
* לין גריר באתר היורוליג
* סטטיסטיקות באתר Basketball-reference

הערות שוליים
------------

1. ↑  הודעתו של גריר על פרישה ממשחק, באתר sportando.com
**קווין אלכסנדר פארדס** (באנגלית: **Kevin Alexander Paredes**; נולד ב-7 במאי 2003 בסאות' ריידינג שבוירג'יניה, ארצות הברית) הוא כדורגלן אמריקאי המשחק בעמדת הקשר בקבוצת וולפסבורג מהבונדסליגה.

קריירת מועדונים
---------------

פארדס גדל במחלקת הנוער של די. סי. יונייטד. בשנת 2019 שיחק בלודון יונייטד, קבוצת המילואים של די. סי. יונייטד, במסגרת ה-USL. הוא ערך 41 הופעות ליגה במדי הקבוצה הראשונה של די. סי. יונייטד במסגרת ה-MLS, בהן הבקיע שלושה שערים.

ב-28 בינואר 2022 חתם פארדס בוולפסבורג מהבונדסליגה. ב-9 באפריל ערך את הופעת הבכורה שלו במועדון, בניצחון 4-0 על ארמיניה בילפלד במסגרת המחזור ה-29 בליגה לעונת 2021/2022.

קריירה בינלאומית
----------------

פארדס היה חלק מסגל נבחרת ארצות הברית עד גיל 20 בטורניר גביע העולם עד גיל 20 בשנת 2023, וערך שתי הופעות בטורניר.

קישורים חיצוניים
----------------

* קווין פארדס, ברשת החברתית אקס (טוויטר)
* קווין פארדס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Wolfsburg sign American teenager Kevin Paredes באתר הרשמי של הבונדסליגה, 28 בינואר 2022 (באנגלית)
הצד המערבי של בית הפרדס בית לאה.
הצד המזרחי של בית הפרדס בית לאה.
**בית לאה** הוא בית פרדס היסטורי מהמאה ה-19, הניצב על הגדה הצפונית של נחל הירקון סמוך לסכר נווה ירק לא הרחק מהמושב נווה ירק.

תולדות המקום
------------

המבנה הוקם במאה ה-19, בלב פרדסים. הוא בן שתי קומות. בקומה הראשונה שכן מתקן שאיבה שבאמצעותו שאבו מים מנחל הירקון להשקיית הפרדס הסמוך. כרבים מבתי הפרדס ההיסטוריים, גם בית זה נבנה בשלבים. ראשיתו במבנה בן קומה אחת, שבו שכן מכון שאיבה ששאב מים מנחל הירקון להשקיית הפרדס הסמוך. בחדר קטן, מצפון לחדר המשאבות, התגורר כנראה הביארג'י ("איש הבאר") שטיפל בפרדס. סקר שנערך במבנה גילה שתחילה שאבו מים במנוע קטן ואחר-כך החליפו אותו במנוע חזק יותר, ולשם חיזוק ועיגון המנוע נוספו ברצפה יציקות בטון. בשלב כלשהו הוסיפו בעלי הפרדס קומה שנייה. ייתכן שהקומה השנייה שימשה כבית קיט ונופש לבעלי הפרדס.

מצב המבנה כיום
--------------

המבנה נמצא בשטח המועצה האזורית דרום השרון, בסמוך למושב נווה ירק. במשך שנים הוא נמצא במצב כללי של הזנחה, נטוש וסדוק ושימש כמקום עשיית צרכים למטיילים בקטע זה של נחל הירקון. בסמוך למבנה הוצב שלט רשמי מטעם המועצה האזורית דרום השרון רשות נחל הירקון וגופים נוספים המתאר את עברו וייעודו של המבנה.

מקור השם "בית לאה" הוא בכתובת שרוססה על קיר הבית בשנת 1995 לערך.

לקריאה נוספת
------------

* אבי ששון ורפי רייש **"בית לאה": בית באר היסטורי על גדות נחל הירקון, בשטח מושב נוה ירק: תיק מחקר ותיעוד**, אשקלון: המכון לחקר מישור החוף, תשס"ו, 2006.

קישורים חיצוניים
----------------

ויקישיתוף מדיה וקבצים בנושא **בית לאה** בוויקישיתוף
* אלי אלון, מי אחראי להזנחה ב"בית לאה" ההיסטורי?, חדשות מחלקה ראשונה, 3 בנובמבר 2011

הערות שוליים
------------

1. ↑  במרחק פסיעה מפתח תקווה: טבלנו בפינה קסומה של הירקון, באתר ynet, 12 באוגוסט 2021
תבנית {{אמן}} ריקה מתוכן. יש להזין פרמטרים בערך או בוויקינתונים. 
**דייוויד קקבדזה** (באנגלית: **David Kakabadze** ) (20 באוגוסט 1889 - 10 במאי 1952) היה צייר אוונגרד גאורגי, גרפיקאי ומעצב נופים. רב תחומי - היה גם חוקר אמנות וחדשן בתחום הצילום. יצירותיו של קקבדזה בולטות בשילוב פרשנות חדשנית לאמנות "שמאלנית" אירופית עם מסורות לאומיות גאורגיות, שבהן היה מומחה.

ביוגרפיה
--------

אימרטיה - אימו של האמן, 1918
קקבדזה נולד למשפחת איכרים ענייה בכפר קוקי ליד העיירה חוני. בחסות פילנתרופים מקומיים, למד מדעי הטבע באוניברסיטת סנט פטרבורג אותה סיים בשנת 1916. במקביל, השתתף בשיעורי ציור בסטודיו של דמיטרוייב-קבקזסקי וערך מחקר באמנויות גאורגיות עתיקות. לאחר תקופה קצרה של עבודה כצייר ומחנך בטביליסי, הוא נסע לפריז, שם התגורר בשנים 1919 עד 1927. הוא השתתף בתערוכות, ובתערוכות משותפות עם האמנים הגאורגים לאדו גודיאשווילי ושלווה קיקודזה. מחזור הנופים המשחזרים את הטבע של מחוז הולדתו של קקבדזה, אימרטי, הוא מהמעניינות שביצירותיו המוקדמות.

במהלך שהותו בפריז, קקבדזה נמשך ל"ציור חסר נושא", ועבד על בעיות של טכניקה ציורית, תוך שימוש מדי פעם במתכת, זכוכית, ויטראז' וחומרים אחרים במקום צבעים. עד מהרה עבר לתפקיד "שמאלני" עוד יותר, ודבק ברוחב לב בקוביזם. הוא הרצה בפריז על היבטים שונים של אמנות חזותית, וב-1923 הוא פיתח את העניין שלו בצורה קינטית, בנה מצלמת קולנוע מיוחדת והפך לאחד מחלוצי הקולנוע התלת־ממדי. עד אמצע שנות ה-20 הוא נטש את סגנונו הקוביסטית לטובת פיסול וציור מופשטים יותר.

מטע תה
לאחר שחזר לגאורג'יה ב-1927, קקבדזה המשיך את נושאי האימרטי שלו בנופים דקורטיביים מונומנטליים חדשים, כולל נופי תעשייה. בערך באותו זמן, הוא שיתף פעולה עם במאי התיאטרון הגאורגי המוביל Kote Marjanishvili כדי להפיק כמה תפאורות לתיאטרון בקוטאיסי. ב-1931, הוא גם הפיק סרט תיעודי "האנדרטות הישנות של גאורגיה". 

קקבדזה הפך לפרופסור באקדמיה הממלכתית לאמנויות בטביליסי ב-1928, אך נקלע ללחץ מצד הרשויות הסובייטיות על "כישלונו" לנטוש את הפורמליזם ולהסתגל לדוגמות של הריאליזם החברתי. בסופו של דבר, הוא פוטר מהאקדמיה ב-1948.

קישורים חיצוניים
----------------

ויקישיתוף מדיה וקבצים בנושא **דייויד קקבדזה** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------

1. ↑  Kintsurashvili, Ketevan (2006), David Kakabadze, A 20th Century Classic. Tbilisi,
2. ↑  Kintsurashvili, Ketevan (2013), David Kakabadze, Georgian Modern Artist and Inventor, New York: Nova
3. ↑  Turner, Jane (1996), The Dictionary of Art, p. 732. Grove
4. ↑  Kintsurashvili, Ketevan (Winter, 2005), David Kakabadze – A Great Georgian Modernist[permanent dead link]. "Z" - Ketevan Kintsurashvili's ART LINE.
**שוּמיאָצ'י** (בפי היהודים: **שומיאץ'**; ברוסית: **Шумячи**; בפולנית: **Szumiaczi**) היא עיירה (יישוב בסגנון עירוני (רו')) במחוז סמולנסק שבמערב רוסיה, בסמוך לגבול בלארוס, בה התקיימה עד השואה קהילה יהודית גדולה.

תולדות היישוב
-------------

שומיאצ'י נזכרת לראשונה בסוף המאה ה-16, עת הייתה תחת שלטון הדוכסות הגדולה של ליטא. במהלך המאה ה-18 הוענקו ליישוב זכויות אזרחיות וכלכליות שונות, ובחלוקת פולין בשנת 1772 נכללה העיירה בתחום האימפריה הרוסית (בפלך מוהילוב).

יהודי שומיאצ'י
--------------

בשנת 1897 נמנו בעיירה 2,523 יהודים, שהיוו רוב תושביה. בתקופה הסובייטית שבין מלחמות העולם הצטמצם מספר היהודים בעיירה, וערב מלחמת העולם השנייה נותרו בה כ-700 יהודים, ופעל בה בית ספר יהודי.

ב-1 באוגוסט 1941, במהלך מבצע ברברוסה, נכבשה העיירה בידי הגרמנים, ואלו הטילו תוך כחודש גזירות שונות על יהודיה, ובהן חובת ענידת טלאי צהוב, חובת סימון בתיהם וחובת ביצוע עבודות כפייה, תוך רצח מספר יהודים קשישים מהעיירה מחוצה לה, לאחר שנאמר להם כי הם מועברים לבית הבראה.

באוקטובר 1941 רוכזו בין 400 ל-500 היהודים שנותרו בעיירה בגטו שהוקם בה. ב-17 עד 18 בנובמבר 1941 רצחו הגרמנים את כל יושבי גטו זה. אחר יהודים בודדים מהעיירה שהצליחו להסתתר בכפרי הסביבה ערכו הגרמנים מצוד ורצחו את כולם עד קיץ 1943.

כרבה של העיירה כיהן הרב צבי יהודה אדלשטיין מי שהיה לימים רבה של רמת השרון, ובעת כהונתו אף נולדו בעיירה בניו הרב יעקב, שלימים מילא את מקומו כרבה של רמת השרון, והרב גרשון, ראש ישיבת פוניבז' ומנהיג היהדות החרדית הליטאית ונשיא מועצת גדולי התורה של דגל התורה.

קישורים חיצוניים
----------------

* שומיאצ'י (Shumyachi), ב"אנציקלופדיה של הגטאות", באתר "יד ושם"
* "שומיאצ'י", באתר JewishGen (באנגלית)
* אלכסנדר קרוגלוב (רו'), שומיאצ'י, **אנציקלופדיה של המחנות והגטאות** (כרך II, חלק B, עמ' 1820), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533199305171

 |
**ג'ורג' לורנס סנסקי** (באנגלית: **George Lawrence Senesky**;‏ 4 באפריל 1922 – 25 ביוני 2001) היה כדורסלן ומאמן כדורסל אמריקאי, אשר שיחק עבור פילדלפיה ווריורס מליגת ה-NBA בין השנים 1946–1954, ואימן אותה בין השנים 1955–1958. בעונת 1947 זכה באליפות ה-BAA כשחקן פילדלפיה, ובעונת 1956 זכה באליפות ה-NBA כמאמנה.

קריירת משחק
-----------

סנסקי נולד בעיר מהנוי שבפנסילבניה, ובין השנים 1939–1943 למד באוניברסיטת סנט ג'וזף אשר בפילדלפיה הסמוכה. בעונתו האחרונה בקבוצת הכדורסל של סנט ג'וזף היה הקלעי המצטיין של כל ליגת המכללות הבכירה, עם ממוצע של 23.4 נקודות למשחק.

עם סיום לימודיו התגייס לחיל האוויר של ארצות הברית, ולאחר שנה אחת פתח את קריירת המשחק המקצועית שלו בקבוצת "פילדלפיה ספאס" מ"ליגת הכדורסל האמריקאית".

בשנת 1946 הצטרף לפילדלפיה ווריורס, לקראת עונת הבכורה של ליגת ה-BAA (אשר הפכה בהמשך לליגת ה-NBA). באותה עונה קלע סנסקי 6.3 נקודות בממוצע למשחק, וסייע לקבוצתו לזכות באליפות הליגה. לאורך סדרת הגמר מול שיקגו סטאגס היה הקלעי השני של הווריורס (אחרי ג'ו פולקס) עם 11.4 נקודות למשחק, כולל שיא קריירה של 24 נקודות במשחק הרביעי. בסיום עונת 1953/1954, לאחר 8 עונות בפילדלפיה, פרש סנסקי ממשחק עם ממוצעים של 7.2 נקודות, 3.5 ריבאונדים ו-3.2 אסיסטים למשחק.

קריירת אימון
------------

בשנת 1955 מונה סנסקי למאמן הראשי של הווריורס, במקומו של אדי גוטליב. את עונת 1955/1956 סיימה פילדלפיה עם המאזן הטוב בליגה, הודות ליכולת טובה של שחקניה פול אריזין וניל ג'ונסטון, ובפלייאוף גברה על סירקיוז נשיונלס ופורט ויין פיסטונס בדרך לזכייתה השנייה בתואר האליפות. בשתי העונות הבאות רשמו הווריורס מאזן ניצחונות חיובי, אך לא הצליחו להעפיל שוב לגמר ה-NBA. בסיום עונת 1957/1958 עזב סנסקי את הקבוצה, ומאז לא שב לאמן.

ב-25 ביוני 2001 נפטר סנסקי כתוצאה ממחלת הסרטן, בגיל 79.

קישורים חיצוניים
----------------

* פרופיל, באתר Basketball-Reference
* פרופיל, באתר ליגת ה-NBA
* ג'ורג' סנסקי, באתר "Find a Grave" (באנגלית)

הערות שוליים
------------

1. ↑  סטטיסטיקות סדרת הגמר 1947, באתר basketball-reference.com
2. ↑  סטטיסטיקות המשחק של סנסקי ב-NBA, באתר basketball-reference.com
3. ↑  סטטיסטיקות האימון של סנסקי ב-NBA, באתר basketball-reference.com
4. ↑  ההודעה על פטירתו של סנסקי, באתר הניו יורק טיימס, 29 ביוני 2001
הרב **ברוך דב דיסקין** (נולד בי"ח בשבט תשי"ט, 27 בינואר 1959) הוא ראש ישיבת אורחות תורה בבני ברק וראש כולל נחלת משה.

ביוגרפיה
--------

נולד בבני ברק לרב יוסף, ר"מ בישיבת תפארת ציון ולברכה בת שמחה זיסל שפירא. למד בישיבות פוניבז' והיה מתלמידי הרב שך. סבו היה הרב יהושע זליג שהיה רבה של פרדס חנה.

בשנת תשנ"ה, 1995, ייסד אברהם רובינשטיין את כולל נחלת משה - ללימוד הש"ס, ומינה אותו לעמוד בראשות הכולל.

בשנת תשנ"ח, 1998, מונה על ידי הרב שטיינמן לעמוד בראשות ישיבת ארחות תורה יחד עם הרב איתמר גרבוז, הרב יחיאל קלרמן והרב צבי יהודה אדלשטיין. הוא מוסר בישיבה שיעור יומי, מלבד שלושה חדשים בשנה בהם הוא מוסר "שיעור כללי".

בשנת תשס"ה, 2005, מונה לעמוד בראשות ארגון "אחיעזר" שפותח שיעורי תורה בבתי עסק ומפעלים.

עורך יחד עם הרב בונים שרייבר את השאלות למבחני הש"ס של ארגון דרשו.

הרב דיסקין מוסר שיעורים בישיבות נוספות בישראל, ב"ישיבת תורת דוד" באשדוד, בישיבת רנה של תורה בכרמיאל, בישיבת נר זרח - עוצם ובישיבת תורת חסד לצעירים באלעד, כולם שייכים לעמותת אורחות תורה. כמו כן בישיבת היכל ברוך בתל אביב, ובעוד ישיבות.

החל משנת תשע"ד, 2014, עומד הרב דיסקין בנוסף בראשות הכולל של הנגיד דן גרטלר.

בשילהי חורף תשע"ג[דרושה הבהרה] הוקמה קהילת אברכים בוגרי ארחות תורה בעיר כרמיאל סביב לישיבת רנה של תורה, הרב דיסקין עומד בראשה.

ספריו
-----

* **רשימות שיעורים** - על המסכתות פסחים, סוכה, יבמות, כתובות, נדרים, גיטין, קידושין, בבא קמא-סנהדרין, בבא מציעא, בבא בתרא ומכות.
* **שיעורי הדף** על כל מסכתות הש"ס
* **רביד הזהב** שני כרכים על התורה ושלושה כרכים על המועדים. נכתב על ידי תלמידו הרב אליהו הופמן.

בנוסף, משנת תשע"ה, מודפס עלון בשם **רביד הזהב**, ובו דברי תורתו משיעורו השביעי בישיבת ארחות תורה.

משפחתו
------

נשוי לחוה סימה ממשפחת ברוורמן ולהם שנים עשר ילדים. בין אחיו: הרב אליהו, ראש ישיבת אמרי משה בירושלים ר"מ בישיבת נתיב הדעת ומגיד מישרים, הרב אברהם, ר"מ בישיבת אור שמואל. גיסו הרב צבי ראם, רב בית הכנסת קהל חניכי הישיבות רמב"ם בבני ברק.

קישורים חיצוניים
----------------

* שיעורי אודיו של הרב דיסקין, באתר קול הלשון

ספריו
* ****רבִד הזהב** על התורה - א: בראשית, שמות**, בני ברק תשס"ז, באתר אוצר החכמה
* ****רבִד הזהב** על התורה - ב: ויקרא, במדבר, דברים**, בני ברק תשס"ח, באתר אוצר החכמה
* ****רבִד הזהב** בעניני שבת (רשימות תלמידים)**, בני ברק תשס"ח, באתר אוצר החכמה
* ****רבִד הזהב** אסופת שיעורים ומאמרים**, בני ברק תשס"ח, באתר אוצר החכמה
* ****רשימות שיעורים** - בבא קמא (א-ב); סנהדרין (ז)**, בני ברק תשס"ג, באתר אוצר החכמה
* ****רשימות שיעורים** - כתובות**, בני ברק תשס"ה, באתר אוצר החכמה
* ****רשימות שיעורים** - יבמות (מהדורה תניינא)**, בני ברק תשס"ו, באתר אוצר החכמה
* ****רשימות שיעורים** - סוכה (מהדורה תניינא)**, בני ברק תשס"ו, באתר אוצר החכמה
* ****רשימות שיעורים** - נדרים (שיעורים כלליים)**, בני ברק תשס"ט, באתר אוצר החכמה
* ברוך דב דיסקין (1959-), דף שער בספרייה הלאומית

הערות שוליים
------------

1. ↑  ישראל כהן, ‏מרן הרב שטיינמן: "החזון איש זכה לעשות קידוש בליל שבת ונפטר", באתר כיכר השבת
2. ↑  מאירים את תל אביב • ישיבת ‘היכל ברוך’ תוקם בעיר. אתר JDN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312539905171
* ISNI: 0000 0000 4653 7672
* LCCN: no2007112201
* VIAF: 44086848
* WorldCat: lccn-no2007112201

 |
**מליק ג'בארי רוז** (באנגלית: **Malik Jabari Rose**; נולד ב-23 בנובמבר 1974) הוא כדורסלן עבר אמריקאי, אשר שיחק בליגת ה-NBA בין השנים 1996–2009. בעונות 1999 ו-2003 זכה באליפות ה-NBA כשחקן סן אנטוניו ספרס, וממוצעיו הכוללים לאורך 13 עונותיו בליגה הם 6.2 נקודות ו-4.1 ריבאונדים למשחק.

קריירת מכללות
-------------

רוז נולד וגדל בפילדלפיה שבפנסילבניה, ובנערותו למד ב"תיכון אוברברוק" בו למדו בעבר שחקני NBA רבים, בהם וילט צ'מברלין ווולט האזרד. בשנת 1992 החל ללמוד באוניברסיטת דרקסלר אשר בפילדלפיה, וב-4 עונותיו בקבוצת הכדורסל שלה הצטיין עם ממוצעים של 16.9 נקודות ו-12.6 ריבאונדים למשחק. בעונתו האחרונה בליגת המכללות, 1995/1996, הוביל את דרקסלר לניצחונה הראשון אי פעם בטורניר אליפות המכללות – כאשר קלע 21 נקודות והוריד 15 ריבאונדים בניצחון 75–63 מול אוניברסיטת ממפיס. במשחק השני של טורניר האליפות הפסידה הקבוצה מול אוניברסיטת סירקיוז, אותה אימן ג'ים בייהיים, בתוצאה 58–69. בשתי עונותיו האחרונות בדרקסלר, במהלכן העמיד ממוצעים כוללים של 19.9 נקודות ו-13.3 ריבאונדים למשחק, זכה בתואר השחקן המצטיין של מחוז NAC.

קריירת משחק
-----------

בדראפט ה-NBA‏ 1996 נבחר רוז בבחירה ה-44, על ידי שארלוט הורנטס. בעונתו היחידה בשארלוט קלע 3.0 נקודות בממוצע למשחק בלבד, ובסיומה שוחרר מהקבוצה.

לקראת עונת 1997/1998 חתם על חוזה בסן אנטוניו ספרס, במדיה שיחק ב-7 וחצי העונות הבאות. בפלייאוף 1999 שותף בכל 17 משחקי הספרס כמחליפו מהספסל של טים דאנקן, וסייע לקבוצתו לזכות באליפות הראשונה בתולדותיה. לאורך עונת 2002/2003 רשם שיאי קריירה של 10.4 נקודות, 6.4 ריבאונדים ו-1.6 אסיסטים למשחק, ובפלייאוף של אותה עונה המשיך להציג יכולת טובה כקלעי החמישי של סן אנטוניו (9.3 נקודות למשחק), וזכה עמה באליפות נוספת.

במהלך עונת 2004/2005 הועבר לניו יורק ניקס, יחד עם שתי בחירות דראפט עתידיות, בתמורה לנאזי מוחמד. ב-230 משחקיו עם הניקס קלע רוז 4.0 נקודות בממוצע למשחק, ולכל אורך התקופה לא העפילה הקבוצה לשלב הפלייאוף.

בפברואר 2009, לאחר 4 שנים עם הניקס, הועבר בטרייד לאוקלהומה סיטי ת'אנדר בתמורה לכריס וילקוקס. בדצמבר 2009 שוחרר רוז מהקבוצה ופרש ממשחק, בגיל 35.

קריירת ניהול
------------

באוגוסט 2015 הצטרף רוז לצוות הניהולי של קבוצת אטלנטה הוקס, ובאפריל 2017 מונה לג'נרל מנג'ר של קבוצת הבת שלה מליגת הפיתוח של ה-NBA – אירי בייהוקס. בסיום עונתו היחידה בתפקיד זכה בתואר "מנהל השנה של ליגת הפיתוח".

בקיץ 2018 מונה לעוזר הג'נרל מנג'ר בדטרויט פיסטונס, תחת אד סטפנסקי.

קישורים חיצוניים
----------------

ויקישיתוף מדיה וקבצים בנושא **מליק רוז** בוויקישיתוף
* מליק רוז, ברשת החברתית אקס (טוויטר)
* מליק רוז, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של רוז ב-NBA, באתר basketball-reference.com
2. ↑  סטטיסטיקות המכללות של רוז, באתר sports-reference.com
3. ↑  סטטיסטיקות המשחק בין דרקסלר לממפיס, באתר sports-reference.com
4. ↑  סטטיסטיקות המשחק בין דרקסלר לסירקיוז, באתר sports-reference.com
5. ↑  רשימת הנבחרים בדראפט 1996, באתר basketball-reference.com
6. ↑  רוז נשלח בטרייד לניקס, באתר ESPN,‏ 24 בפברואר 2005
7. ↑  רוז נשלח בטרייד לת'אנדר, באתר ESPN,‏ 19 בפברואר 2009
8. ↑  רוז ממונה לג'נרל מנג'ר של אירי בייהוקס, באתר ajc.com,‏ 11 באפריל 2017
9. ↑  רוז זוכה בתואר מנהל השנה, באתר ליגת הפיתוח, 31 במרץ 2018
10. ↑  דטרויט ממנה את רוז לעוזר ג'נרל מנג'ר, באתר הקבוצה, 29 ביוני 2018
כנסיית ישו הקדושה: בית שלום יפן - אגודת הנוצרים היפנים ידידי ישראל
מקהלת השחר בבית שלום יפן
**כנסיית ישו הקדושה** (Sei Iesu Kai, ‏**聖イエス会**) היא כנסייה יפנית עצמאית, אשר נוסדה על ידי האב טקג'י אוצוקי (Ōtsuki Takeji,‏ **大槻武二**) בשנת 1946. כנסיית ישו הקדושה היא השלישית בגודלה מתוך הכנסיות שנוסדו ביפן.

היסטוריית הקהילה
----------------

כנסיית ישו הקדושה הוקמה על ידי האב טקג'י אוצוקי, שהחל את דרכו בנצרות בכנסיית יפן הקדושה של ג'וג'י נקאדה, אך לאחר הארה רוחנית שחווה ב-1938, שינה את עיקרי אמונתו והחליט להקים קהילה חדשה. הקבוצה, שבימיה הראשונים מנתה כשלושים מאמינים. החלה את דרכה בנאגנו, משם עברה במהרה להירושימה, ולבסוף מצאה את מקום משכנה הסופי בקיוטו ב-1949. הכנסייה משרתת את "אגודת הנוצרים היפנים ידידי ישראל", הידועה גם בשם "בית שלום יפן".

עיקרי האמונה של כנסיית ישו הקדושה כוללים תפילה למען התקומה הרוחנית של ישראל, שלום ירושלים וביאת המשיח. בכך ממשיכה הכנסייה החדשה את עיקרון אמונתו של נקאדה בהכרת תפקידם החשוב של היהודים ושל ישראל בחזרתו של ישו. עם זאת, בתקופה שלאחר מלחמת העולם השנייה, בזמן הקמתה של מדינת ישראל ומלחמת העצמאות, ולאור הלכי הרוח הפציפיסטיים ביפן, הובילו את הכנסייה לנטוש את האלמנטים הלאומנים בדוקטרינה של נקאדה ולשים דגש רב יותר במקומם על ערכים של שלום ואי-אלימות.

ב-1962 נפגשו לראשונה חברי הקהילה והאב אוצוקי שבראשה עם ישראלי, טוביה בלומנטל, ששהה באזור באותה התקופה בעקבות לימודי הדוקטורט שלו לכלכלה באוניברסיטת אוסקה. מהמפגש הראשוני הזה התהדק הקשר בין חברי הקהילה לישראל ומאז החלו אלה לשלוח מתנדבים לקיבוצי ישראל, לעבוד וללמוד עברית. ב-1970 הקים בנו של אב הקהילה, אוצ'וקי מאזורו את מקהלת השחר (ביפנית: shinonome ;dawn) ששרה שירים יפניים ועבריים כאחד. שנה לאחר מכן הגיעה המקהלה לראשונה לישראל להופיע ב-1971. באותה השנה גם הוקם בית הארחה לישראלים, בסמוך לכנסייה בקיוטו, בשם "בית שלום". מאז נוצרו בתי הארחה נוספים בערים אחרות ברחבי יפן בהם יכולים ישראלים לשהות עד לשלושה ימים ללא תשלום.

בשנת 1992 הקים אוצוקי את אגודת שוחרי האוניברסיטה העברית בירושלים - "מזרע". ב-1995 הוקם מרכז חינוך לזכר 1.5 מיליון הילדים היהודיים שנספו בשואה (Holocaust Education Center). בפברואר 1998 העניקה ישראל לאב אוצוקי את התואר נאמן ירושלים, לאות כבוד והערכה לפעילותו ותפילותיו למען המדינה. אגודת בית שלום סייעה בהקמת גן יפני בפארק יצחק רבין.

קישורים חיצוניים
----------------

* 

* אתר האינטרנט הרשמי של כנסיית ישו הקדושה (ביפנית)

ויקישיתוף מדיה וקבצים בנושא **כנסיית ישו הקדושה** בוויקישיתוף
* דף הבית של כנסיית ישו הקדושה
* דרישת שלום מ"בית שלום" מאת משה הרפז
* מדריך טיול ליפן - בית שלום קיוטו
* הכירו את היפנים הנוצרים שמאוהבים באוניברסיטה העברית
* מלגה על שם האב טקג'י אוצוקי, מטעם אגודת "מזרע" של בית-שלום יפן
* פרס שר החוץ היפני יוענק לזוג מורים מהאוניברסיטה העברית

הערות שוליים
------------

1. 1 2 3  **1. Jews & the Japanese: The Successful Outsiders**, Tuttle Pub, 1992
2. 1 2  **2. Jews in the Japanese Mind: The History And Uses Of A Cultural Stereotype (Studies of Modern Japan)**, Lexington Books; Expanded edition, 2000
3. 1 2  MAKHELAT HASHACHR (ארכיון)
4. ↑  דוגמאות לשירים בביצוע מקהלת "השחר" באתר יוטיוב
5. ↑  פארק רבין באתר קק"ל
סגוליות
**סגוליות** (גם **ספציפיות**. באנגלית: Specificity) היא מדד סטטיסטי ליעילותו של מסווג (כמו בדיקה רפואית או בדיקת בקרת איכות) בשלילת קיומו של מצב מסוים. כך למשל, אם בדיקה רפואית נועדה לגלות את קיומה של מחלה, סגוליות הבדיקה היא ההסתברות לזיהוי הנבדק כבריא אם הוא אכן בריא.

חישוב
-----

סגוליות המבחן תקבע על ידי השוואת תוצאות המבחן לתוצאות מבחן אחר, שמהווה את מדד הזהב (המדד הטוב ביותר שבידינו לגבי קיומו של המצב הנבדק). כך למשל, תוצאת בדיקה למחלה יכולה להיות חיובית (מחלה קיימת) או שלילית (מחלה לא קיימת). התוצאות החיוביות נבדקות מול מדד הזהב, ומסומנות כ"חיוביות אמיתיות" אם המחלה אכן קיימת על פי מדד הזהב, או כ"חיוביות כוזבות", אם לא. באותו אופן, התוצאות השליליות מסומנות כ"שליליות אמיתיות" אם המחלה אכן לא קיימת על פי מדד הזהב, או כ"שליליות כוזבות", אם מדד הזהב מורה שהמחלה אמנם קיימת (ראו טבלה משמאל).

אם ידועים לנו נתוני כל האוכלוסייה, ניתן לחשב את הסגוליות על ידי הנוסחה:

סגוליות = #שליליות אמיתיות#שליליות אמיתיות+#חיוביות כוזבות

גם אם לא ידועים נתוני כל האוכלוסייה (כפי שקורה בדרך כלל), ניתן לאמוד את ערכה של הסגוליות על ידי חישוב הערך שבנוסחה על מדגם מתוך האוכלוסייה.

אם סגוליות בדיקה מסוימת היא 1 (כלומר, 100%), הבדיקה תזהה את כל האנשים הבריאים כבריאים. סגוליות של 90% מתארת בדיקה שתשלול מחלה בתשעים אחוזים מהאנשים הבריאים.

### דוגמה מספרית

|  |  |  |
| --- | --- | --- |
|  |  | **מחלת כבד** |
|  |  | קיימת | לא קיימת |
| **סינטיגרפיה****של הכבד** | חיובית | 231 | 32 |
| שלילית | 27 | 54 |

מחקר רפואי בדק את דיוקה של בדיקת סינטיגרפיה (רישום מקומם של נותבים רדיואקטיביים שהוחדרו לגוף) בכבד. עורכי המחקר השוו את תוצאות הסינטיגרפיה לתוצאות של בדיקות שמהימנותן ידועה, לבדיקות של ביופסיה של הכבד ולבדיקות שנעשו בניתוח בחי או בניתוח שלאחר המוות. תוצאות חיוביות של הסינטיגרפיה מצביעות על מחלת כבד ותוצאות שליליות שוללות מחלה. בטבלה מרוכזות תוצאות הבדיקה בהשוואה לקיומה או אי קיומה של מחלת כבד.

חמישים וארבעה נבדקים נמצאו בריאים גם בסינטיגרפיה וגם בבדיקות הפולשניות, קרי 54 תוצאות שליליות אמיתיות. שלושים ושניים נבדקים נמצאו חולים על ידי הסינטיגרפיה למרות שאינם חולים, קרי 32 תוצאות חיוביות שגויות.

סגוליות הבדיקה היא      {\frac {54}{54+32}}=0.6279

בקבוצת הבריאים, ההסתברות שסינטיגרפיה תמצא שנבדק הוא בריא היא 62.79%.

ראו גם
------

* שגיאות מסוג I ו-II
* מדדי הערכה למסווג דו-ערכי
* רגישות
* עקומת ROC

לקריאה נוספת
------------

* Altman DG, Bland JM. **Diagnostic tests. 1: Sensitivity and specificity.** *British medical journal*. 1994 Jun 11;308(6943):1552. PMID 8019315

קישורים חיצוניים
----------------

* סגוליות, באתר MathWorld (באנגלית)

הערות שוליים
------------

1. ↑  Drum DE, Christacopoulos JS. **Hepatic scintigraphy in clinical decision making.** *Journal of nuclear medicine*. 1972 Dec;13(12):908-15. PMID 4564095
הרפובליקה העממית של סיןהרפובליקה העממית של סין
זהו שם סיני; שם המשפחה הוא ג'ו. 
**ג'ו יאמינג** (במנדרינית: **Zhu Yaming**; נולד ב-4 במאי 1994) הוא אתלט סיני, סגן אלוף אולימפי (טוקיו 2020), זוכה מדליית ארד באליפות העולם (יוג'ין 2022) ואלוף אסיה (בובנשוואר 2019) בקפיצה משולשת.

ביוגרפיה
--------

### 2017

#### אלוף אסיה בקפיצה משולשת

באליפות אסיה שנערכה ביולי בבובנשוואר שבהודו זכה ג'ו במדליית זהב בקפיצה משולשת בתוצאה של 16.82 מטר.

### 2018

באליפות העולם באולם שנערכה במרץ בברמינגהאם שבממלכה המאוחדת סיים במקום השביעי בקפיצה משולשת בשיא אישי חדש של 16.87 מטר.

### 2019

#### סגן אלוף אסיה בקפיצה משולשת

באליפות אסיה שנערכה באפריל בדוחה שבקטר זכה במדליית כסף בקפיצה משולשת בתוצאה של 16.87 מטר.

באליפות העולם שנערכה באוקטובר בדוחה שקטר סיים במקום 16 בקפיצה משולשת בתוצאה של 16.79 מטר.

### 2021

#### סגן אלוף אולימפי בקפיצה משולשת

באולימפיאדת טוקיו שנערכה באוגוסט בטוקיו שביפן זכה במדליית כסף בקפיצה משולשת בשיא אישי חדש של 17.57 מטר, אחרי פדרו פאבלו פיצ'רדו מפורטוגל (17.98 מטר) ולפני הוגו פבריס זנגו מבורקינה פאסו (17.47 מטר).

### 2022

#### מדליית ארד באליפות העולם בקפיצה משולשת

באליפות העולם שנערכה ביולי ביוג'ין שבאורגון, ארצות הברית זכה במדליית ארד בקפיצה משולשת בתוצאה של 17.31 מטר, אחרי פיצ'רדו (17.95 מטר) וזנגו (17.55 מטר).

### 2023

באליפות העולם שנערכה באוגוסט בבודפשט שבהונגריה סיים במקום הרביעי בקפיצה משולשת בתוצאה של 17.15 מטר.

קישורים חיצוניים
----------------

ויקישיתוף מדיה וקבצים בנושא **ג'ו יאמינג** בוויקישיתוף

* ג'ו יאמינג, באתר olympedia.org
* ג'ו יאמינג, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 308575

 |
**מרקו ארופ** (באנגלית: **Marco Arop**; נולד ב-20 בספטמבר 1998) הוא אתלט קנדי יליד סודאן, אלוף העולם (בודפשט 2023) וזוכה מדליית ארד באליפות העולם (יוג'ין 2022) בריצת 800 מטר.

ביוגרפיה
--------

ארופ נולד בח'רטום שבסודאן, ובצעירותו ברח עם משפחתו מסודאן בשל מלחמת האזרחים הסודאנית השנייה. את שנותיו הראשונות לאחר הבריחה העביר יחד עם הוריו ושלושת אחיו הבוגרים בדירה במצרים, ולאחר מכן הם היגרו לקנדה.

### 2018

#### סגן אלוף אמריקה הצפונית, אמריקה המרכזית והקריביים

באליפות אמריקה הצפונית, אמריקה המרכזית והקריביים שנערכה באוגוסט בטורונטו שבקנדה זכה ארופ במדליית כסף בריצת 800 מטר בתוצאה של 1:46.82 דקות.

### 2019

באליפות העולם שנערכה בספטמבר-אוקטובר בדוחה שבקטר סיים ארופ במקום השביעי בריצת 800 מטר בתוצאה של 1:45.78 דקות.

### 2021

באולימפיאדת טוקיו שנערכה ביולי-אוגוסט בטוקיו שביפן סיים ארופ במקום 14 בריצת 800 מטר בתוצאה של 1:44.90 דקות.

### 2022

באליפות העולם באולם שנערכה במרץ בבלגרד שבסרביה סיים ארופ במקום השמיני בריצת 800 מטר בתוצאה של 1:47.58 דקות.

#### מדליית ארד באליפות העולם באתלטיקה

באליפות העולם שנערכה ביולי ביוג'ין שבאורגון, ארצות הברית זכה ארופ במדליית ארד בריצת 800 מטר בתוצאה של 1:44.28 דקות, אחרי עמנואל קוריר מקניה (1:43.71 דקות) וג'מאל סג'אתי מאלג'יריה (1:44.14 דקות).

### 2023

#### אלוף העולם

באליפות העולם שנערכה בבודפשט, הונגריה ב-26 באוגוסט זכה במדליית זהב בריצת 800 מטר בתוצאה של 1:44.24 דקות, לפני עמנואל ואניוני מקניה (1:44.53 דקות) ובן פטיסון מהממלכה המאוחדת (1:44.83 שניות).

שיאים אישיים
------------

### אצטדיון

* 800 מטר: 1:43.26 דקות (2021)

קישורים חיצוניים
----------------

* 

* אתר האינטרנט הרשמי של מרקו ארופ

ויקישיתוף מדיה וקבצים בנושא **מרקו ארופ** בוויקישיתוף

* מרקו ארופ, באתר olympedia.org
* מרקו ארופ, באתר התאחדות האתלטיקה הבין-לאומית

| אלופי עולם באתלטיקה – ריצת 800 מטר (גברים) |
| --- |
| 

|  |  |
| --- | --- |
| 1983: וילי וולבק מערב גרמניהמערב גרמניה • 1987: בילי קונצ'לה קניהקניה • 1991: בילי קונצ'לה קניהקניה • 1993: פול רוטו קניהקניה • 1995: וילסון קיפקטר דנמרקדנמרק • 1997: וילסון קיפקטר דנמרקדנמרק • 1999: וילסון קיפקטר דנמרקדנמרק • 2001: אנדרה בוכר שווייץשווייץ • 2003: עיסא ג'ובייר סעיד קורוני אלג'יריהאלג'יריה • 2005: רשיד רמזי בחרייןבחריין • 2007: אלפרד קירווה יגו קניהקניה • 2009: מבולאני מולאודזי דרום אפריקהדרום אפריקה • 2011: דייוויד רודישה קניהקניה • 2013: מוחמד אמאן אתיופיהאתיופיה • 2015: דייוויד רודישה קניהקניה • 2017: פייר-אמברואז בוס צרפתצרפת • 2019: דונובן ברזייר ארצות הבריתארצות הברית • 2022: עמנואל קוריר קניהקניה • 2023: מרקו ארופ קנדהקנדה |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 320925

 |
**פנץ** (בהונגרית: **Penc**) הוא כפר השוכן במחוז פשט, נפת ואץ בהונגריה.

מיקום
-----

היישוב ממוקם כ־9 קילומטרים מזרחית לעיר ואץ, למרגלותיהם הדרומיים של מערכת הרי הצ'רהאט, קרוב להר נסאי. היישובים השכנים הם: קסג מצפון, נז'ה מצפון־מזרח, צ'וואר ממזרח ועוד.

### נגישות

בכביש, הכפר נגיש הכי קל מכביש 2 ומהכביש המהיר M2, באמצעות כביש המשנה 2106. אותו כביש מחבר אותו עם צ'וואר ועם הכפרים של הרי הצ'רהאט מזרחה יותר. הוא מחובר לקסג בכביש 2107.

קווי אוטובוס רבים באזור מגיעים ליישוב כמו 312, 334, 335, 336, 337, 338.

היסטוריה
--------

בתקופת הברזל (המאה ה-6 לפנה"ס), הסקיתים התיישבו גם באזור פנץ, כבני העם הנוודים על סוסים שהיו הראשונים להתיישב באגן הקרפטים. הם הכינו את כליהם כבר על דיסק קדרות מסתובב. היה להם גם מתקן התכה של ברזל (קטן). בין שרידי בית המלאכה לעיבוד מתכת מצאו הארכאולוגים גם צינור מפוח באורך 6.5 ס"מ. היה להם יישוב למרגלות ההר ואיפשהו בקרבת מקום היה להם בית קברות. אחד הממצאים הבולטים ביותר מתקופתם מגיע מהכפר פנץ, חרב סקיתית שמצא הארכאולוג פאל פטאי במהלך חפירותיו בשנת 1958 (ניתן לראות עותק שלה במוזיאון הכפר פנץ).

שמו של היישוב הוזכר לראשונה במקורות המתועדים הידועים בשנת 1326 בשם **Pynch**. באותה שנה, קארוי הראשון, מלך הונגריה, נתן את האחוזה סביב הכפר **לבאלאז' פוני**, אדון המבצר פילק (לאחר שהבעלים הקודם נפטר ללא יורש), ואת הכפר עצמו לאחיו הצעיר זונק. שלוש שנים מאוחר יותר, בשנת 1329, הוזכר כומר הכנסייה של הכפר בפסק דין של תביעה כלשהי.

במאה ה-16 מוזכרים במסמכים מאזור זה שני יישובים: פנץ הקטן ופנץ הגדול. במהלך התקופה העות'מאנית, שני הכפרים בשם פנץ נהרסו ויושבו שוב רק במאה ה-17.

שנדור פטפי (המשורר הלאומי של הונגריה) ביקר בפנץ מספר פעמים אצל דודתו מצד אמו, אווה הרוז, שעבדה בכפר כמשרתת אצל עורך הדין אימרה קוסטולאני, אך לפטפי היו בכפר גם חברים סטודנטים. הוא בילה במקום את חג המולד של 1835 ואת הקציר של 1838.

אתרים בעלי עניין
----------------

* **הכנסייה הקתולית**, שנבנתה בשנת 1769, אך יש בה גם חלקים רומנסקיים (החפירה עדיין נמשכת).
* **כנסייה אוונגליסטית**
* **מצפה כוכבים** גיאודטי קוסמי הממוקם בפאתי הכפר.
* **מוזיאון הכפר Jakus Lajos Cserhátalja**
* **מרתף Osztrolenszky**, הקמרון שלו מזכיר את ימי הביניים: נבנה במאות ה-15–16.
* הבניין הקלאסיציסטי בצורת "L" בקומת הקרקע **של אחוזת קלמנהאזי** נבנה בסביבות 1810. הוא מיושב עד היום. בחצרה ניתן לראות מרפסת עם עמודים טוסקניים.

ילידי המקום
-----------

* **רוז'י שנפלד** (1898 – 1980) הייתה רופאה יהודייה-הונגרייה זוכת פרס המדינה, רופאת נשים-מיילדת.

תמונות נוספות
-------------

* מוזיאון הכפר על שם לאיוש יאקוש, לוח מידע (2014)מוזיאון הכפר על שם לאיוש יאקוש, לוח מידע (2014)
* מוזיאון הכפר על שם לאיוש יאקושמוזיאון הכפר על שם לאיוש יאקוש
* מוזיאון הכפר על שם לאיוש יאקושמוזיאון הכפר על שם לאיוש יאקוש

לקריאה נוספת
------------

* ג'רג' ג'רפי : מחוז נוגראד.
* אתר מוזיאון הכפר Jakus Lajos Cserhátalja

קישורים חיצוניים
----------------

* 

* אתר האינטרנט הרשמי של פנץ

ויקישיתוף מדיה וקבצים בנושא **פנץ** בוויקישיתוף

הערות שוליים
------------

1. ↑  Szkíta kard

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007559978505171
* LCCN: n83173251
* VIAF: 148440932
* WorldCat (עם VIAF): 148440932

 |